b'\n_START_ARTICLE_\nHammasrataspump\n_START_SECTION_\nPumba t\xc3\xb6\xc3\xb6p\xc3\xb5him\xc3\xb5te\n_START_PARAGRAPH_\nHammasrattad jagavad pumba t\xc3\xb6\xc3\xb6ruumi kaheks: imemispooleks, kuhu avaneb pumba sisselaskeava, ja survepooleks, kuhu avaneb pumba v\xc3\xa4ljalaskeava. Hammasrataste p\xc3\xb6\xc3\xb6rlemisel satub vedelik imemispooles hambavahedesse ja kantakse survepoolde. Seal hammasrattad hambuvad ja hambavahedes olev vedelik surutakse pumba survetorusse. Selleks, et vedelik p\xc3\xa4\xc3\xa4seks vabalt survepooles hambavahest v\xc3\xa4lja, on sealsetesse tihenduspuksidesse tehtud vastavad kanalid. Hammasrataste p\xc3\xb6\xc3\xb6rlemisel l\xc3\xa4hevad nende hambad imemispooles hambumisest v\xc3\xa4lja, hambavahed j\xc3\xa4\xc3\xa4vad t\xc3\xbchjaks ning imemispooles tekib h\xc3\xb5rendus, mille toimel sinna imetakse paagist uut vedelikku.\n_START_SECTION_\nTootlikkus\n_START_PARAGRAPH_\nHammasrataspumbad on p\xc3\xb6\xc3\xb6rdetootlikkusega Vp = 1,2...250 cm\xc2\xb3/p (kuupsentimeetrit p\xc3\xb6\xc3\xb6rdele) ja m\xc3\xb5eldud t\xc3\xb6\xc3\xb6tama r\xc3\xb5hkudel kuni 250 baari (1 baar on ligikaudu v\xc3\xb5rdne atmosf\xc3\xa4\xc3\xa4rir\xc3\xb5huga). Pumbad ei ole reguleeritavad, s.t. nende p\xc3\xb6\xc3\xb6rdetootlikkus ei ole muudetav._NEWLINE_Pumba teoreetiline tootlikkus on arvutatav valemiga_NEWLINE_V\xe2\x82\x9a = 10\xe2\x81\xbb\xc2\xb3*\xcf\x80*m*z*h*b cm\xc2\xb3/p, kus_NEWLINE_m \xe2\x80\x93 hammasrataste moodul, mm; z \xe2\x80\x93 hammasrataste hammaste arv; h \xe2\x80\x93 hamba k\xc3\xb5rgus, mm; b \xe2\x80\x93 hamba laius, mm.\n_START_SECTION_\nHammaste arv hammasrataspumbas\n_START_PARAGRAPH_\nHammasrataspumbas kasutatakse v\xc3\xa4ikese hammaste arvu ja suure mooduliga hammasrattaid. Moodulist on s\xc3\xb5ltuv hammaste k\xc3\xb5rgus h (h = 2,2 moodulit). J\xc3\xa4relikult on suurema mooduli korral hamba k\xc3\xb5rgus ja seega hambavahe maht suuremad ning pumba tootlikkus on samuti suurem. Ka hammaste arvu suurendamine suurendab tootlikkust, kuid samal ajal suureneb hammasrataste l\xc3\xa4bim\xc3\xb5\xc3\xb5t, mis suurendab pumba m\xc3\xb5\xc3\xb5tmeid. Tavaliselt on hammaste arv z = 10...12._NEWLINE_Hammasrataspump annab pulseeriva vedelikuvoolu. Vedelik surutakse hambavahedest v\xc3\xa4lja portsjonite kaupa ning pumbast v\xc3\xa4ljuva vedelikujoa r\xc3\xb5hk ja vooluhulk on ebastabiilsed (vooluhulga k\xc3\xb5ikumine kuni 15%). See v\xc3\xb5ib p\xc3\xb5hjustada seadme l\xc3\xb5ppl\xc3\xbcli eba\xc3\xbchtlast v\xc3\xb5i ebat\xc3\xa4pset liikumist. Voolu pulsatsiooni v\xc3\xa4hendamiseks kasutatakse duopumpasid. Duopumbal on kaks paari hammasrattaid, mis on omavahel p\xc3\xb6\xc3\xb6ratud poole hamba sammu v\xc3\xb5rra. Nii langeb \xc3\xbche paari maksimum kokku teise paari miinimumiga ja vooluhulk \xc3\xbchtlustub (vooluhulga k\xc3\xb5ikumine kuni 4%).\n_START_SECTION_\nSobivus\n_START_PARAGRAPH_\nHammasrataspumbad sobivad paremini suure viskoossusega vedelike pumpamiseks. V\xc3\xa4ikese viskoossusega vedelike pumpamisel pumba mahuline kasutegur langeb. Pumbas kasutatav tihendamine l\xc3\xb5tkudega pole sellisel juhul t\xc3\xb5hus, sest osa pumbatavast vedelikust p\xc3\xa4\xc3\xa4seb l\xc3\xb5tkude kaudu survepoolest imemispoolde tagasi.\n_START_SECTION_\nPaigutus\n_START_PARAGRAPH_\nHammasrataspumbad tekitavad imemispooles suhteliselt v\xc3\xa4ikese vaakumi. Pumpa ei ole soovitatav paigutada k\xc3\xb5rgemale kui pool meetrit vedeliku tasemest paagis. Vastasel juhul v\xc3\xb5ib pump t\xc3\xa4ituda vedelikuga halvasti ja tekib kavitatsiooni oht. Sageli paigutatakse hammasrataspump kas vahetult vedeliku tasandi kohale v\xc3\xb5i isegi vedeliku sisse.\n_START_SECTION_\nV\xc3\xa4lishambumisega hammasrataspump\n_START_PARAGRAPH_\nV\xc3\xa4lishambumisega hammasrataspump on enim levinud. See on lihtsa ehitusega ja t\xc3\xb6\xc3\xb6kindel. Vaata ka joonist \xc3\xbclal._NEWLINE_Pump koosneb korpusest, milles paiknevad hammasrattad. \xc3\x9cks neist on vedav ja ta \xc3\xbchendatakse veov\xc3\xb5lli abil pumba ajamiga. Teine hammasratas on veetav ja saab p\xc3\xb6\xc3\xb6rlemise vedavalt hammasrattalt. Pumba t\xc3\xb6\xc3\xb6ruum on valmistatud nii, et hammasrataste hamba peade ja korpuse ava, kus paiknevad hammasrattad, vahele j\xc3\xa4\xc3\xa4b 0,01...0,03 mm suurune l\xc3\xb5tk. Otspinnas on hammasrattad tihendatud puksidega. L\xc3\xb5tk pukside ja hammaste otspindade vahel on samas suurusj\xc3\xa4rgus kui hamba peade ja korpuse vahel. L\xc3\xb5tku suurus peab tagama hammasrataste vaba p\xc3\xb6\xc3\xb6rlemise, kuid kindlustama ka t\xc3\xb6\xc3\xb6ruumi hermeetilisuse. Nii moodustub igast hambavahest suletud t\xc3\xb6\xc3\xb6ruum, mis on piiratud hamba pinna, korpuse ava pinna ja pukside otspinnaga. Pump on m\xc3\xb5lemalt poolt suletud kaanega ja kinnituselementidega.\n_START_SECTION_\nSisehambumisega hammasrataspump\n_START_PARAGRAPH_\nSisehambumisega hammasrataspumbas eraldatakse pumba madalr\xc3\xb5hu ja k\xc3\xb5rgr\xc3\xb5hu pooled eraldussektori abil. Nende vahele j\xc3\xa4\xc3\xa4b survevaba transporditsoon. Ajam paneb v\xc3\xa4ikese hammasratta p\xc3\xb6\xc3\xb6rlema. Sisehammastega hammasratas paikneb vedava hammasratta suhtes ekstsentriliselt. Nagu v\xc3\xa4lishambumisega pumbas, nii ka siin kasutatakse pumbasisest lekke\xc3\xb5li tema liikuvate osade m\xc3\xa4\xc3\xa4rimiseks.'